31.

POZIVA KOMISIJU DA: — u kontekst farmaceutske strategije EU-a uključi sveobuhvatan, u cijelosti optimiziran regulatorni okvir prijedloga koji su utemeljeni na dokazima, cjeloviti i otporni na promjene u budućnosti, s ciljem poboljšanja cjenovne pristupačnosti, raspoloživosti i dostupnosti lijekova, a posebice antimikrobnih sredstava, personaliziranih lijekova za naprednu terapiju, terapijâ za (vrlo) male skupine pacijenata i prenamijenjenih lijekova, uz potpuno poštovanje nadležnosti država članica; — razvije posebne zajedničke istraživačke kapacitete EU-a kojima bi se ujedno olakšala suradnja s nacionalnim/akademskim istraživačkim ustanovama i pružila potpora u primjeni rezultata istraživanja u razvoju antimikrobnih sredstava za kliničku praksu te istodobno ojačala upotreba mreža za klinička ispitivanja i platformi za razmjenu podataka u cijeloj Uniji te, prema potrebi, učenje iz npr. projekta ENABLE (35) u okviru Inicijative za inovativne lijekove; — analizira što je potrebno da se osigura dostupnost i razvoj postojećih i budućih lijekova i terapija u EU-u te da procijeni potencijalne troškove i koristi, kao i posljedice koje organiziranje proizvodnih postrojenja na razini EU-a ima za tržište te postojeće financijske mehanizme, što uključuje javno financirana ili neprofitna proizvodna postrojenja, imajući na umu njihove potencijalne učinke narušavanja tržišta i dobro poznata ograničenja, kako bi se osigurala dostupnost antimikrobnih sredstava u slučaju nedostatka komercijalnog interesa ili u kriznim situacijama, kao i da procijeni troškove i koristi drugih mogućih inicijativa utvrđenih tijekom rada na farmaceutskoj strategiji, kao i mehanizama kojima se podupiru inovacije, a koji dovode do revolucionarnih metoda proizvodnje čiji je rezultat održiva proizvodnja cjenovno pristupačnih lijekova; — nastavi prioritetno provoditi Uredbu o medicinskim proizvodima i Uredbu o in vitro dijagnostičkim medicinskim proizvodima, među ostalim pružanjem ciljane potpore državama članicama, kako bi se osigurala neometana provedba i na taj način doprinijelo pristupačnosti i dostupnosti medicinskih proizvoda i in vitro dijagnostičkih medicinskih proizvoda. u korist pacijenata u EU-u; — razmotri aspekte koji utječu na konkurentnost europske farmaceutske industrije s ciljem ublažavanja zabrinutosti u vezi sa sigurnošću opskrbe i promicanja otvorene strateške autonomije u EU-u, prije svega za proizvodnju aktivnih farmaceutskih sastojaka i lijekova bez patentne zaštite; — u suradnji s državama članicama i uzimajući u obzir rezultate pilot-projekta STAMP-a kojim će se ispitati okvir za prenamjenu lijekova, razmotri imenovanje središnjeg koordinatora za prenamjenu na razini EU-a kako bi se poduprla suradnja i koordinacija među različitim dionicima i pružila pomoć u razvoju znanstvenih argumenata potrebnih za dobivanje regulatornog odobrenja za prenamijenjene financijski neprivlačne lijekove; — posebno razmotri potencijal prenamjene za neispunjene medicinske potrebe u kontekstu najavljenog europskog prostora za zdravstvene podatke, u potpunosti iskorištavajući pouzdanu umjetnu inteligenciju i velike količine podataka na odgovoran način, među ostalim s ciljem pružanja potpore uspješnom odabiru kandidata; — razmotri stvaranje uvjeta i pružanje potpore za prenamjenu postojećih lijekova na način da se olakša prikupljanje podataka o uporabi lijekova izvan odobrene indikacije u oboljenjima od rijetkih vrsta raka, uključujući raka u djece, u okviru Centra znanja o raku (36).